|  |  |
| --- | --- |
| Adresseinformasjon fylles inn ved ekspedering. Se mottakerliste nedenfor. |  |

|  |  |  |  |  |
| --- | --- | --- | --- | --- |
| Behandlende enhet: | Saksbehandler/telefon: | Vår referanse: | Deres referanse: | Vår dato: |
| Trafikant og kjøretøy | Tonje Marie Mauseth /  24 01 99 68 | 21/82183-13 |  | 12.01.2022 |
|  |  |  |  |  |
|  |  |  | | |

Informasjon om forskriftsendring - unntak fra registreringsplikt for traktortilhengere kjøpt nye før 2022

Statens vegvesen, Vegdirektoratet vedtok 10.01.22 en endring i forskrift 25. januar 1990 nr. 92 om bruk av kjøretøy (bruksforskriften) § 2-2. Endringen gir et unntak fra registreringsplikten for tilhengere til traktor som er kjøpt nye før 1. januar 2022, og som ikke har blitt registrert før 1. januar i år. Endringen trer i kraft straks.

**Om endringen**

Ny bestemmelse:

«1) Motorvogn og tilhenger til motorvogn er registreringspliktig med følgende unntak: […]

**h. Tilhenger til registreringspliktig traktor eller motorredskap når tilhengeren er kjøpt ny før 1. januar 2022, og ikke er registrert før 1. januar 2022**.»

Unntaket gjelder alle de tilhengerne til registreringspliktig traktor eller motorredskap som er kjøpt før 1. januar i år og som ikke tidligere har vært registrert.

Tilhengerne som blir unntatt fra registreringsplikten vil fortsatt klassifiseres som tilhengere. De tekniske kravene som gjelder tilhengere, vil fortsatt gjelde for at disse tilhengerne skal kunne brukes.

Det vil være opp til eierne av tilhengerne å dokumentere når de er kjøpt.

Endringen er ikke ment å ha noen virkning for tilhengere som allerede har blitt registrert. De vil fortsatt være registrert, og registreringsplikten vil fortsette å gjelde for dem.

**Bakgrunnen for endringen**

Det har i flere år vært et uklart skille mellom vognene som klassifiseres som «tilhenger» og de som klassifiseres som «utskiftbar trukket maskin», og definisjonene har blitt tolket ulikt.

Vi finner definisjonene av tilhenger og utskiftbar trukket maskin i forordning (EU) nr. 167/2013 artikkel 3. nr. 9 og 10:

«9) «tilhenger» ethvert jordbruks- og skogbrukskjøretøy som hovedsakelig er beregnet på å trekkes av en traktor og hovedsakelig er beregnet på å transportere last eller behandle materialer, og der forholdet mellom kjøretøyets største teknisk tillatte totalmasse og dets egenvekt er minst 3,0,

10) «utskiftbar trukket maskin» ethvert jordbruks- og skogbrukskjøretøy som er konstruert for å trekkes av en traktor og endrer traktorens funksjon eller tilfører den en ny funksjon, omfatter et fast redskap eller er konstruert for å behandle materialer, som kan omfatte en lasteplattform som er konstruert og oppbygd for å gi plass til eventuelt verktøy og innretninger som er nødvendige for å utføre arbeidet, og for midlertidig oppbevaring av eventuelle materialer som produseres eller er nødvendige under arbeidet, og der forholdet mellom kjøretøyets største teknisk tillatte totalmasse og dets egenvekt er mindre enn 3,0»

Hvis kjøretøyet er tatt i bruk etter 1. juli 2005, men før 1. september 2016, gjelder kjøretøyforskriften som implementerer direktiv 2003/37/EF. Her finner vi definisjonene i kjøretøyforskriften § 2-4 nr. 2 og 3.

Det har som hovedregel vært registreringsplikt for tilhengere, men ikke for utskiftbar trukket maskin. For mange kjøretøyeiere har det vært vanskelig å finne ut om deres kjøretøy skal klassifiseres som en tilhenger eller ikke. Dette er sannsynligvis hovedgrunnen til at en stor mengde traktortilhengere som egentlig er registreringspliktige, likevel ikke har blitt registrert. Mange av eierne har nå blitt klare over registreringsplikten, men har ikke den nødvendige dokumentasjonen for å få hengerne godkjent og registrert.

I fjor mottok Statens vegvesen et felles brev fra Norges Bondelag, Norges Skogeierforbund, Norsk Landbruksrådgiving og Traktor- og landbruksmaskinimportørenes Forening, hvor de igjen tok opp disse problemene. De antar at det i dag er 30-40 000 vogner som skulle ha vært registrert, men som ikke har blitt det. Mange av disse koster opp mot 500 000, og beholder mye av verdien sin i mange år. Det at de ikke kan brukes har skapt store problemer for eierne.

Vi regner med at denne endringen vil løse mange av problemene som har vært til nå.

**Endringen ble vedtatt uten høring**

Endringen gjelder et unntak som er til gunst for våre kunder som eier tilhengere til traktor. Den nåværende situasjonen er veldig uheldig, og skaper problemer for de som ønsker å følge regelverket. Statens vegvesen har vært i kontakt med bransjen, og de har etterspurt denne endringen. Vi har også sett på flere mulige løsninger for å rydde opp i situasjonen, uten å finne bedre løsninger.

På litt lengre sikt ser vi for oss at en ordinær høringsprosess rundt denne problemstillingen kan bli aktuelt, sånn at vi er sikre på at vi finner den beste løsningen. Det at denne prosessen vil ta tid, burde imidlertid ikke gå mer ut over kjøretøyeierne enn det allerede har gjort i denne saken.

Vi anså derfor at hensynet til de berørte partene talte for at vi trengte en løsning raskere enn hva som var praktisk gjennomførbart med en ordinær høring, jf. forvaltningsloven § 37 fjerde ledd bokstav a.

Statens vegvesen Kjøretøy

Med hilsen

Heidi Øwre

Seksjonssjef Tonje Marie Mauseth

*Dokumentet er godkjent elektronisk og har derfor ingen håndskrevne signaturer.*

Likelydende brev sendt til

Norges Bondelag, Postboks 9354 Grønland, 0135

Norges Skogeierforbund

NORSK LANDBRUKSRÅDGIVING, Osloveien 1, 1433 ÅS

Traktor- og landbruksmaskinimportørenes forening, c/o Hovedorganisasjonen Virke Postboks 2900 Solli, 0230 OSLO